
ACORD 164/2008, DE 22 D’OCTUBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 10/A/2008. Autorització d’una modificació de l’estructura accionarial de la societat Canal Català, SL, com a conseqüència d’un negoci jurídic d’augment del capital social de la companyia.

Antecedents

I. En data 3 d’octubre de 2008 (amb registre d’entrada núm. 2699/2008) ha tingut entrada en aquest Consell un escrit signat pel senyor Joan Recasens Calvo relatiu a una sol·licitud d’autorització administrativa per a un negoci jurídic d’augment de capital social de la companyia concessionària Canal Català, SL, juntament amb la documentació acreditativa de l’operació.

II. La societat Canal Català, SL té adjudicada la concessió per a la prestació del servei públic de televisió digital local privada, en règim de gestió indirecta, del programa número 3 del canal 50 amb referència TL02L, a la demarcació de Lleida, que opera amb el nom comercial de Canal Català Lleida, atorgada mitjançant Acord de Govern de la Generalitat de Catalunya de data 18 de juliol de 2006.

III. Canal Català, SL, amb Cif núm. B-63899025 és una societat mercantil amb l’estructura accionarial següent: Vallès Serveis de Televisió, SL és titular del 70% del capital social i Grupo Editorial 100 por 100, SL és titular del 30% del capital social.
IV. La Junta General universal i extraordinària de socis celebrada el 12 de novembre de 2007, va prendre per unanimitat, l’acord d’ampliar el capital social en la quantia de 1.189.153,00 €, mitjançant la creació de 1.189.153 noves participacions, numerades de 1.200.000 a 2.389.152, ambdues incloses.

Prèvia renuncia de Grup Editorial 100 por 100, SL al seu dret de subscripció preferent i proporcional, l’augment de capital ha estat íntegrament subscrit per la societat Vallès Serveis de Televisió, SL, i desemborsat mitjançant la compensació del crèdit de 1.189.153,00 € que ostenta aquesta societat contra Canal Català, SL.

V. Com a conseqüència del negoci jurídic, la societat Canal Català, SL, té un capital social de 2.389.152 €, dividit en 2.389.152 participacions socials, núm. 1 a 2.389.152, ambdues incloses, de valor nominal 1 € cadascuna, que pertany als socis Vallès Serveis de Televisió, SL, titular de participacions socials que representen el 84,94 % del capital social i Grupo Editorial 100 por 100, SL, titular de participacions socials que representen el 15,06 % del capital social.

VI. Vist l’informe d’operadors d’aquest Consell.

Consideracions jurídiques

1. Competència del Consell de l’Audiovisual de Catalunya
L’article 41.1 de la Llei 22/2005, de 29 de desembre, de la comunicació audiovisual de Catalunya (LCA) estableix que qualsevol projecte de modificació de l’estructura accionarial o empresarial dels prestadors de serveis de comunicació audiovisual requereix l’autorització prèvia del Consell de l’Audiovisual de Catalunya.

2. Compromís adquirit per la societat interessada
Amb caràcter previ i abans d’analitzar el negoci jurídic d’augment de capital de Canal Català, SL, que modifica l’estructura accionarial de la societat, s’ha de tenir en compte el contracte concessional signat el 15 d’octubre de 2006 entre el Govern de la Generalitat de Catalunya i la societat Canal Català, SL, el qual, a la clàusula tercera, lletra c) estableix que són obligacions contractuals essencials, els compromisos particulars contrets pel concessionari en el sobre B de la seva proposta, que s’adjunta com a annex II, formant-ne part d’aquest contracte.

En aquest punt, Canal Català, SL va assolir el compromís en els termes següents:
13.5.1 COMPROMÍS D’ESTABILITAT

(...) el licitador expressa el seu compromís de “romandre sense alterar substancialment la seva estructura inicial, de manera que pogués afectar al control de la mateixa, al llarg del període concessional, fins, com a mínim, passats els cinc primers anys”.

La variació del 14,94% que es produeix en la distribució del capital de la societat Canal Català, SL, consisteix en un enfortiment del soci Vallès Serveis de Televisió, SL, qui incrementa la seva participació del 70,00% inicial fins el 84,94% i, Grupo Editorial 100 por 100, SL que redueix la seva participació del 30,00% inicial al 15,06% del capital social.
El soci majoritari reforça la seva majoria, però no es produeix una modificació substancial de l’estructura de capital inicial i no es produeix un canvi de control en el capital de Canal Català, SL. En conseqüència, l’operació, no suposa, en cap cas, una vulneració del compromís concessional assumit per la societat concessionària.

En no existir un canvi de control en el capital social de Canal Català, SL, l’operació no té incidència en el pluralisme, i per tant, no cal analitzar si l’estructura accionarial resultant del negoci jurídic s’adequa a les garanties del pluralisme i control de les concentracions en la comunicació audiovisual, establertes en el Títol IV, Capítol II de la Llei 22/2005, de 29 de desembre, de la comunicació audiovisual de Catalunya.

De les anteriors consideracions, es conclou que l’operació mercantil objecte d’anàlisi, no suposa cap incompliment de la normativa aplicable.

Per tot l’exposat, el Ple del Consell de l’Audiovisual de Catalunya adopta els següents:

ACORDS
1. Autoritzar l’operació mercantil d’augment de capital social de Canal Català, SL, que ha conformat l’estructura actual del capital social de la societat de la forma següent: Vallès Serveis de Televisió, SL com a titular del 84,94% del capital i, Grupo Editorial 100 por 100, SL titular del restant 15,06%.

2. Notificar aquest Acord a la societat Canal Català, SL i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 22 d’octubre de 2008

Josep M. Carbonell i Abelló                                               Santiago Ramentol i Massana

President                                                                            Conseller secretari

